Мазлакхерачу совдегарна могаш-маьрша, вуно самукъадаьлла карийра шен шича йо1 Улуханова Анна. Цо сихха т1ехкхетта мара а воьллина, могаш-парг1ат а хаьттина шен чоьнаш йолчу вигира шен дешича. Шоралла, яхалла йиъ метр хир йолуш, пенаца кузаш долуш кечйина чоьнаш, ша туркойн махкахь санна яра. Т1ехула, я арахула хьажча кегийн хеташ долу ц1енош, нохчаша олуш ма-хиллара говр хьовзо а мегар долуш яра. Шича йоь1ан коьртахь, белшаш а цхьана хьулъеш тоьллачу к1айн шолан кортали дара, Эвтархойн Ахьмадан совг1ат. Чохь шаьшшиъ бен адам воцуш дисича, кортали д1а а даьккхина, гуьлмаьда тиллира цо. Хьалха кхунна гиначул дуккха а хаза яра Анна. Цхьаммо а эр дацара и эрмало.